《行香子 隐居》
清代·张夏

才背城隅。便似山居。矮墙头、黄石青榆。当门税地，农圃随余。

种一庭花，一林竹，一池鱼。

愁历崎岖。守分何如。未秋风、先忆莼鲈。晚灯时了，还坐吾庐。

对满窗月，满壶酒，满床书。

作者简介：张夏，字秋韶，江苏无锡人。隐居菰川之上，孝友力学。初从马世奇受经，后入东林书院，从高世泰学。积十馀年，遂入世泰之室。世泰卒，其子弟相与立夏为师，事之如世泰。汤斌抚江苏，至东林，与夏讲学，韪其言。延至苏州学宫，为诸生讲《孝经》、《小学》。退而注《孝经解义》、《小学瀹注》。